श्रीनगर: जम्मू-कश्मीर के अनंतनाग में सुरक्षाबलों ने मुठभेड़ में कथित तौर पर इस्लामिक स्टेट से जुड़े 4 आतंकियों को ढेर कर दिया है। आतंकियों के खिलाफ ऑपरेशन में एक पुलिसकर्मी भी शहीद हो गया है। जम्मू-कश्मीर के DGP एसपी वैद ने ट्वीट कर बताया कि मुठभेड़ के दौरान 2 और आतंकियों के शव बरामद किए गए हैं। उन्होंने बताया कि इसके साथ ही इस ऑपरेशन में मारे गए कुल आतंकियों की संख्या 4 हो गई है। इससे पहले वैद ने बताया था कि एनकाउंटर काफी सुबह शुरू हुआ था। वैद ने बताया कि आतंकियों के इस्लामिक स्टेट के स्थानीय संगठन इस्लामिक स्टेट ऑफ जम्मू ऐंड कश्मीर ‘ISJK’ से जुड़े होने की बात सामने आ रही है।